paragraph_text: Ukrajinska kuhinja ima dugu tradiciju koja se konačno definirala na prijelazu s 18. na 19. stoljeće. Upravo zahvaljujući višestoljetnoj tradiciji obilježena je relativno jednostavnim, raznovrsnim i zasitnim jelima. Na ukrajinsku kuhinju tijekom povijesti utjecali su mnogi čimbenici iz gotovo svih krajeva svijeta no kako se Ukrajina često smatra kulturološkom kolijevkom slavenskih naroda, specifičnost ukrajinske kuhinje bitno je utjecala na kuhinju slavenskih i drugih naroda u njezinom okruženju, posebno kada je riječ o susjednoj Rusiji, Bjelorusiji i Poljskoj.